กระทรวงเกษตรและสหกรณ์ พร้อมจัดงานพระราชพิธีพืชมงคลจรดพระนังคัลแรกนาขวัญ 17 พฤษภาคมนี้
นายประยูร อินสกุล ปลัดกระทรวงเกษตรและสหกรณ์ กล่าวถึงการจัดงานพระราชพิธีพืชมงคลจรดพระนังคัลแรกนาขวัญ หรือพิธีแรกนา ในวันที่ 17 พฤษภาคมนี้ ว่า กำหนดไถ่หว่านที่มณฑลพิธีท้องสนามหลวง ระหว่าง 08.09 น. - 08.39 น. โดยวันที่ 16 พฤษภาคม 2566 จะเป็นวันสวดมนต์เริ่มพระราชพิธีทางสงฆ์ ที่พระอุโบสถวัดพระศรีรัตนศาสดาราม พิธีปลุกเสกข้าว และพระบาทสมเด็จพระเจ้าอยู่หัว ทรงหลั่งน้ำสังข์ พระราชทานใบมะตูมแก่เทพี และทรงเจิมพระราชทานพระธำมรงค์กับพระแสงปฏัก สำหรับพระยาแรกนา จากนั้นในวันที่ 17 พฤษภาคม 2566 เริ่มพิธีแรกนาไถ่หว่าน จำนวน 9 รอบ จากนั้นพระโคแรกนาขวัญ 1 คู่ ได้แก่ พระโคพอ พระโคเพียง และพระโคสำรอง 1 คู่ ได้แก่ พระโคเพิ่ม พระโคพูล เพื่อเสี่ยงทายและถวายคำพยากรณ์ จากเกษตรกรดีเด่นแห่งชาติ ตัวแทนสหกรณ์ดีเด่นของชาติ และตัวแทนศาสตร์เกษตรกรของแผ่นดินสาขาต่างๆ เข้ารับพระราชทานโล่ห์รางวัล จากนั้นพระที่นั่งออกจากพลับพลาพิธีไปยังแปลงนาทดลองในโครงการส่วนพระองค์สวนจิตรลดา และพระยาแรกนาขวัญกราบถวายบังคมนำพันธุ์ข้าวหว่านลงแปลงนาทดลองฯ เพื่อปลูกไว้ใช้ในพระราชพิธีในปีต่อไป โดยในปีนี้ พันธุ์ข้าวพระราชทานมี 6 สายพันธุ์ น้ำหนักรวม 2,244 กิโลกรัม ได้แก่ พันธุ์ขาวดอกมะลิ 105 , ปทุมธานี 1 , กข43 , กข85 , กข87 และ กข6 เพื่อแจกจ่ายให้ผู้สนใจและชาวนาทั่วประเทศ เพื่อเป็นมิ่งขวัญและสิริมงคล โดยพยายามแจกจ่ายให้ทั่วถึงมากที่สุด สำหรับงานพระราชพิธีพืชมงคลจรดพระนังคัลแรกนาขวัญ เป็นพระราชพิธีที่สืบเนื่องมาแต่โบราณ เป็นพิธีศักดิ์สิทธิ์และมีความงดงาม มีความหมายต่อพสกนิกรชาวไทย โดยเฉพาะอย่างยิ่งอาชีพการทำนาและผู้ประกอบอาชีพการเกษตร ดังนั้น ในปีนี้ กระทรวงเกษตรและสหกรณ์ให้ความสำคัญในการจัดงานพระราชพิธีอย่างสูงสุด